Spanne takel RSA en Zim by Hardapdam - Sport - Republikein
Friday, November 16th, 13:51:52
Spanne takel RSA en Zim by Hardapdam
13 September 2018 | Sport
Die tweede been van die jaarlikse Streek 5 oewerhengeltoernooi word aanstaande week by Hardap­dam naby Mariental beslis, waaraan Suid-Afrika en Zimbabwe ook gaan deelneem.
Die toetsreeks bestaan uit drie dae se hengel in die Streek 5 kompetisie (Dinsdag 18 tot Donderdag 20 September), waarna die bestes van die bestes op die volgende dag vir hulle “Drienasie”-kleure meeding.
Elke dag se toets duur agt ure. Daar is vyf visspesies wat vir die hengelaars punte tel (karp, geelvis, baber, moddervis en kurper) en die kwota is 20 per spesie.
Al die spanne meld komende Vrydag by Hardapdam aan, met Saterdag en Sondag as oefendae en Maandag 'n rusdag ter voorbereiding op die kompetisie.
Oewerhengelaars bevorder die “vang en vrylaat” van vis.
Tydens die kompetisie word die vis met sorg hanteer en ook deurentyd met 'n skepnet geland waar die vis onthoek word en in die hengelaar se hou-net, wat in die water staan, geplaas word. Aan elke einde van 'n kompetisie word die visse geweeg en weer in die dam vrygelaat.
Damvlakke is laer as verlede jaar dié tyd en hindernisse in die water kan 'n hengelaar soms moedeloos laat, maar vir die hengelaars sal 'n deeglike wedstrydplan met kennis en vernuf die deurslag gee.
Hengelaars kom van oral in Namibië, vernaam die streke Hardap, //Kharas, Khomas, Otjozondjupa en Oshikoto.
Namibië word deur sy nasionale senior mans-, Federasie Meesters- en nasionale vrouespan verteenwoordig.
Die nasionale senior mans is onder bestuur van André Barlow en Morné Prenn. Die Senior Mans kompeteer die jaar weer teen die groen en goud van die Protea Seniors.
Hierdie twee spanne is gedugte teenstanders en dit sal 'n stryd tot aan die einde afgee.
Die span is: Leon Diedericks, Ronnie Meyer, Jaco Kruger, Wentzel Barnard, Willem Heunis, Dawid Oberholzer en Wiehan Kohler.
Die Federasie Meesters se spanbestuurder is Johan Agenbag. Die Meesters kom te staan teen die SASACC Senior Meesters van Suid-Afrika.
Die span bestaan uit JD van Wyk, Loandro Steenkamp, Leon Bothma, Ian Copley, Andries Blaauw, Jake Taljaard en Jorrie Jordaan.
Namibië se nasionale vrouespan se bestuurder is die welbekende vete­raanhengelaar, Paul Steyn. Dit is die tweede opeenvolgende jaar dat hy die span gaan lei.
Hulle ding mee teen die groen en goud van die Protea vroue, asook teen Zimbabwe se vrouespan.
Die vrouespan is Lani Meyer, Nadia Steenkamp, Betsie Bergh, Petro van Zyl en Carol Stinton.
Die koste vir so 'n toer is hoog en die hengelaars maak staat op borge om hul droom te bewaarheid om aan ­internasionale toere te kan deelneem. Sonder finansiële hulp is dit nie altyd moontlik nie en daarom bedank elke bogenoemde span met sy individuele hengelaars graag hul borge vir alle ondersteuning.
Na afloop van die toere sal elke borg afsonderlik vir hul bydrae bedank word.